Opdatering: Den 29-årige kvinde er efter grundlovsforhør blevet varetægtsfængslet indtil 29/10 En 15-årig og en 17-årig dreng blev på to forskellige tidspunkter i nat overfaldet på Hobrovej i Aalborg af en 29-årig kvinde, der overdængede dem med knytnæveslag. Det fortæller vagtchef ved Nordjyllands Politi Bent Højgaard. Ved grundlovsforhøret var kvinden fuldstændig tavs, fortæller anklager Søren Riis Andersen, men hun erkendte som det eneste via sin forsvarer, at hun havde slået på den 17-årige. - Hun kærede varetægtsfængslingen til landsretten. De to ofre har endnu ikke afgivet forklaring, og vi kender endnu ikke motivet bag overfaldene, siger han. To umotiverede overfald Klokken 01.25 passede den kvinden en 15-årig dreng op i krydset mellem Provstejorden og Hobrovej og overdængede ham med knytnæveslag, inden han slap væk og alarmerede politiet. Lidt senere klokken 02.05 overfaldt kvinden en 17-årig dreng. Her fik hun hjælp af en 40-årig mand fra Aalborg, der holdt drengen, mens kvinden slog. Både kvinden og manden blev anholdt i forbindelse med overfaldet på den 17-årige. Manden er løsladt efter afhøring, mens kvinden, der er kendt af politiet fra tidligere voldsepisoder, er varetægtsfængslet i fire uger. Begge kan se frem til et retsligt efterspil. De to drenge er ifølge TV2 Nords oplysninger sluppet fra overfaldene med lette skader.

Opsummering:
En 29-årig kvinde overfaldt natten til søndag tilsyneladende umotiveret to drenge på 15 og 17 år på Hobrovej i Aalborg.